Ylösnousemuksesta

Pääsiäisenä tapahtui jotain täysin ihmeellistä. Jumala teki jotain, mitä ihmismieli ei voinut milloinkaan aavistaa. Jotain äärimmäisen yliluonnollista, mikä ei sovi millään tavalla meidän biologiseen maailmankuvaamme -Jeesuksen ylösnousemus. Ylösnousemus on tänäänkin kristillisen julistuksen keskipisteenä. Usko ylösnousseeseen yhdistää edelleenkin meitä kaikkia kristittyjä.

Ylösnousemus on mielestäni niin keskeinen historiallinen tapahtuma, että ylösnousemuksen kieltäminen, tai sen käsittäminen vain kuvainnollisena tapahtumana veisi pohjan pois koko kristinuskolta. Jos ylösnousemus ei olisi totta, Raamatun voisi siirtää surutta romaanikirjojen joukkoon. Jos Jeesus ei noussut tuolloin kuolleista, niin tuskin kuolleista heräämistä kannattaisi muidenkaan odotella.

Pääsiäisenä vuonna 30 tai 33 jkr. ristiinnaulitsemisen jälkeen alkoi tapahtumaan. Tuolloin varmaan kaikki Jerusalemissa olijat tiesivät, mihin Jeesus haudattiin. Aiheuttihan tapahtuma sen verran parranpärinää kaupungissa. Ensiksi tyhjä hauta kääriliinoineen todisti löytäjilleen, että ruumista ei ollut varastettu haudasta, vaikka sitä ei siellä enää löytynyt. Toiseksi Jeesus ei ilmestynyt aaveena tai henkiolentona opetuslapsilleen, vaan ylösnousemus oli ruumiillinen tapahtuma. Epäilevä Tuomas sai luvan koskea Jeesuksen naulojen ja keihään aiheuttamia haavoja. Lisäksi Jeesus söi palasen paistettua kalaa opetuslasten siinä katsellessa.

Paavali kertoo korinttilaiskirjeessä (1. kor. 15:3-8) Jeesuksen ilmestyneen kuolemansa jälkeen yli 500 seuraajalleen. Silminnäkijä todistajia oli paljon. Kristuksen ylösnousemuksessa koko maailmanhistoria mullistui. Paavali oli vakuuttunut siitä, että Jeesuksen kuolleista herääminen aloitti yleisen kuolleiden ylösnousemuksen. He olivat saaneet epäämättömän todisteen kuolleiden ylösnousemuksesta. Paavali kirjoittaakin myöhemmin samassa luvussa että, ”Kun kerran kuolema sai alkunsa ihmisestä, samoin kuolleiden ylösnousemus on alkanut ihmisestä.”

Tänään saamme sydämissämme riemuita ylösnousemuksesta. Sellaisella ilolla, jota kukaan ei voi ottaa meiltä pois. Jeesus herätettiin kuolleista ensimmäisenä ja Jeesuksen omat herätetään kuolleista myöhemmin, jokainen vuorollaan, kun Jeesus Kristus saapuu tänne maailmaan kerran kunniassaan.

Jeesuksen ylösnousemus on niin ihmeellinen tapahtuma, että se aiheuttaa vielä pari tuhatta vuotta myöhemminkin kovasti parranpärinää ympäri maailman.

Jyrki Hautaniemi

Nuorisotyönohjaaja/Lähetyssihteeri